CELEX: 32015D0008
Language: fi
Date: 2015-02-12 00:00:00
Title: Euroopan keskuspankin päätös (EU) 2015/716, annettu 12 päivänä helmikuuta 2015, Euroopan keskuspankin työjärjestyksen hyväksymisestä tehdyn päätöksen EKP/2004/2 muuttamisesta (EKP/2015/8)

5.5.2015   
            
            
               FI
            
            
               Euroopan unionin virallinen lehti
            
            
               L 114/11
            
         EUROOPAN KESKUSPANKIN PÄÄTÖS (EU) 2015/716,
   annettu 12 päivänä helmikuuta 2015,
   Euroopan keskuspankin työjärjestyksen hyväksymisestä tehdyn päätöksen EKP/2004/2 muuttamisesta (EKP/2015/8)
   EUROOPAN KESKUSPANKIN NEUVOSTO, joka
   ottaa huomioon Euroopan keskuspankkijärjestelmän ja Euroopan keskuspankin perussäännön (jäljempänä ’EKPJ:n perussääntö’) ja erityisesti sen 12.3 artiklan,
   sekä katsoo seuraavaa:
   
               (1)
            
            
               Jotta otettaisiin huomioon neuvoston asetuksen (EU) N:o 1024/2013 (1) 26 artiklan 8 kohdan mukaiseen vastustamatta jättämistä koskevaan menettelyyn liittyvät erityiset tarpeet, on tarkoituksenmukaista tarkistaa EKP:n neuvoston kirjallista päätöksentekomenettelyä koskevia sääntöjä, siten kuin ne täsmennetään tarkemmin Euroopan keskuspankin työjärjestyksen 13 g, 13 h ja 13 i artiklassa.
            
         
               (2)
            
            
               Siltä osin kuin kyse on Euroopan keskuspankin työjärjestyksen 13 g–13 i artiklan soveltamisalaan kuuluvasta kirjallisesta menettelystä ja mainituissa artikloissa täsmennetyistä erityisistä määräajoista, on tarkoituksenmukaista asettaa viiden työpäivän enimmäisaika EKP:n neuvoston kunkin jäsenen harkintaa varten, jotta EKP:n neuvoston jäsenet voisivat asetuksen (EU) N:o 1024/2013 26 artiklan 8 kohdan mukaisesti saavuttaa yksimielisyyden päätösehdotusta koskevan mahdollisen vastustuksen osalta, kirjallinen selvitys mukaan luettuna, enintään kymmenen työpäivän pituisen ajanjakson kuluessa.
            
         
               (3)
            
            
               EKPJ:n perussäännön 10.2 artiklassa edellytetään, että EKP:n neuvoston jäsenet käyttävät äänioikeuttaan henkilökohtaisesti. Tämä on tärkeä osa EKP:n neuvoston jäsenten riippumattomuutta, sillä he ovat jäseniä virkansa puolesta, eikä heidän äänioikeuttaan voida luovuttaa toiselle henkilölle, paitsi jos EKP:n neuvoston jäsen on pidemmän aikaa estynyt osallistumasta EKP:n neuvoston kokouksiin EKPJ:n perussäännön 10.2 kohdassa tarkoitetulla tavalla. EKP:n neuvoston jäsenen antama ääni tai asiakysymyksestä esittämä huomautus, joka toimitetaan sähköisesti neuvoston kirjallisen päätöksentekomenettelyn yhteydessä, kelpaa ilman kyseisen EKP:n neuvoston jäsenen fyysistä allekirjoitusta. Tämä on linjassa EKPJ:n perussäännön 10.2 artiklan kanssa.
            
         
               (4)
            
            
               Tapauksissa, joissa EKP:n neuvoston jäsenen äänen tai asiakysymystä koskevan huomautuksen sähköinen toimittaminen ei ole mahdollista, kyseinen EKP:n neuvoston jäsen voi valtuuttaa toisen henkilön allekirjoittamaan puolestaan äänen tai asiakysymystä koskevan huomautuksen. Valtuutetun henkilön allekirjoitus ainoastaan vahvistaa, että kyseessä on EKP:n neuvoston jäsenen henkilökohtaisesti antama ääni tai tekemä huomautus.
            
         
               (5)
            
            
               Näiden seikkojen huomioon ottamiseksi tehty päätös EKP/2004/2 (2) olisi muutettava,
            
         ON HYVÄKSYNYT TÄMÄN PÄÄTÖKSEN:
   1 artikla
   Euroopan keskuspankin työjärjestyksen muuttaminen
   Muutetaan päätös EKP/2004/2 seuraavasti:
   
               1)
            
            
               Korvataan 4.7 artikla seuraavasti:
               ”Ellei 4.8 artiklassa nimenomaisesti määrätä muuta, päätöksiä voidaan tehdä myös kirjallisella menettelyllä, ellei vähintään kolme EKP:n neuvoston jäsentä sitä vastusta. Kirjallinen menettely edellyttää i) yleensä vähintään viittä työpäivää EKP:n neuvoston kunkin jäsenen harkintaa varten, ii) EKP:n neuvoston kunkin jäsenen (tai 4.4 artiklan mukaisen varajäsenen) nimenomaista tai hiljaista henkilökohtaista hyväksyntää ja iii) kaikkien tällaisten päätösten kirjaamista EKP:n neuvoston seuraavan kokouksen pöytäkirjaan. EKP:n neuvoston jäsenet, joilla on äänioikeus kirjallisessa menettelyssä tehtävien päätösten tekohetkellä, hyväksyvät nämä päätökset.”
            
         
               2)
            
            
               Lisätään 4 artiklaan seuraavat kohdat:
               
                           ”4.8
                        
                        
                           Päätöksiä voidaan 13 g–13 i artiklan soveltamisalan piirissä tehdä myös kirjallisella menettelyllä, ellei vähintään viisi EKP:n neuvoston jäsentä sitä vastusta. Kirjallinen menettely edellyttää enintään viittä, tai 13 h artiklaa sovellettaessa kahta työpäivää EKP:n neuvoston kunkin jäsenen harkintaa varten.
                        
                     
                           4.9
                        
                        
                           EKP:n neuvoston jäsen (tai tämän 4.4 artiklan mukainen varajäsen) voi kirjallista menettelyä varten nimenomaisesti valtuuttaa toisen henkilön allekirjoittamaan puolestaan henkilökohtaisesti hyväksymänsä äänen tai asiakysymystä koskevan huomautuksen.”
                        
                     
         2 artikla
   Voimaantulo
   Tämä päätös tulee voimaan päivänä, jona se hyväksytään.
   
      Tehty Frankfurt am Mainissa 12 päivänä helmikuuta 2015.
      
         
            EKP:n puheenjohtaja
         
         Mario DRAGHI
      
   
   
      (1)  Neuvoston asetus (EU) N:o 1024/2013, annettu 15 päivänä lokakuuta 2013, luottolaitosten vakavaraisuusvalvontaan liittyvää politiikkaa koskevien erityistehtävien antamisesta Euroopan keskuspankille (EUVL L 287, 29.10.2013, s. 63).
   
      (2)  Päätös EKP/2004/2, annettu 19 päivänä helmikuuta 2004, Euroopan keskuspankin työjärjestyksen hyväksymisestä (EUVL L 80, 18.3.2004, s. 33).